ICHI เด้งกว่า 8% รับข่าวดีคลังชะลอเก็บภาษีน้ำหวานไม่มีกำหนด
ICHI เด้งกว่า 8% รับข่าวดีคลังชะลอเก็บภาษีน้ำหวานไม่มีกำหนด ด้าน บล.เคจีไอ มองแนวต้าน 12.20 บ. ชู Laggard กลุ่ม ล่าสุด ณ เวลา 10.32 น. อยู่ที่ระดับ 12.80 บาท บวก 1.00 บาท หรือ 8.47% มูลค่าซื้อขาย 175 ล้านบาท
11 ก.ค. 2559

ผู้สื่อข่าวรายงานว่าราคาหุ้นบริษัท อิชิตัน กรุ๊ป จำกัด (มหาชน) หรือ ICHI ณ เวลา 10.32 น. อยู่ที่ระดับ 12.80 บาท บวก 1.00 บาท หรือ 8.47% สูงสุด 12.90 บาท ต่ำสุด 12.40 บาท ด้วยมูลค่าซื้อขาย 175 ล้านบาท ขณะที่ดัชนีตลาดหุ้นไทยโดยรวมบวก 0.69%
 
โดยราคา ICHI ปรับตัวขึ้นแรงหลังจากมีข่าวรายงานว่าเก็บภาษีน้ำหวานของกระทรวงการคลังอาจถูกชะลอออกไปอย่างไม่มีกำหนด เนื่องจากหวั่นว่าจะส่งผลกระทบต่อผู้ผลิตน้ำตาลและระบบเศรษฐกิจโดยรวม
ด้าน บล.เคจีไอ (ประเทศไทย) ระบุในบทวิเคราะห์วันนี้ (11 ก.ค.) ว่า หนังสือพิมพ์วันนี้ลงประเด็นข่าว “คลังล้มแผนรีดภาษีน้ำหวาน” ประเมินเป็น Sentiment บวกต่อกลุ่มเครื่องดื่มที่ถูกประเด็นนี้กดดันมาก่อนหน้า นักลงทุนอาจพิจารณา “เก็งกำไร” ICHI ที่ราคา Laggard กลุ่มฯ ที่สุด โดยให้แนวรับ 11.70 บาท แนวต้าน 12.20 บาท ถัดไปที่ 12.70 บาท และกำหนด Stop loss 11.40 บาท